สำนักพิมพ์คณะรัฐมนตรีและราชกิจจานุเบกษา

สำนักพิมพ์คณะรัฐมนตรีและราชกิจจานุเบกษา เป็นหน่วยบริการรูปแบบพิเศษ ในสังกัดสำนักเลขาธิการคณะรัฐมนตรี เริ่มเปิดดำเนินการครั้งแรกเมื่อปี พ.ศ. 2504 และได้รับการเปลี่ยนแปลงสภาพเป็นหน่วยบริการรูปแบบพิเศษ ในปี พ.ศ. 2549 ปัจจุบันเป็นหน่วยบริการรูปแบบพิเศษ 1 ใน 2 แห่งของประเทศไทยข้อมูลพื้นฐาน หน่วยบริการรูปแบบพิเศษ

 ประวัติ 
สำนักพิมพ์คณะรัฐมนตรีและราชกิจจานุเบกษา เริ่มเปิดดำเนินการเมื่อวันที่ 22 กุมภาพันธ์ พ.ศ. 2504 ในสมัยจอมพล สฤษดิ์ ธนะรัชต์ เป็นนายกรัฐมนตรี โดยใช้ชื่อว่า "โรงพิมพ์สำนักทำเนียบนายกรัฐมนตรี" อยู่ภายใต้การควบคุมและการบริหารงานของกองโรงพิมพ์ สำนักทำเนียบนายกรัฐมนตรี 

ต่อมาสำนักเลขาธิการคณะรัฐมนตรีได้รับโอนกองโรงพิมพ์และโรงพิมพ์สำนักทำเนียบนายกรัฐมนตรี ตามพระราชบัญญัติโอนกิจการบริหารในสำนักนายกรัฐมนตรี พ.ศ. 2517 ตั้งแต่วันที่ 28 พฤศจิกายน พ.ศ. 2517 เป็นต้นมา

ต่อมาในปี พ.ศ. 2547 สำนักเลขาธิการคณะรัฐมนตรี มีนโยบายให้โรงพิมพ์สำนักเลขาธิการคณะรัฐมนตรี ได้มีการบริหารงานในลักษณะหน่วยบริการรูปแบบพิเศษ (Service Delivery Unit) ภายใต้ชื่อ "สำนักพิมพ์คณะรัฐมนตรีและราชกิจจานุเบกษา"ประกาศสำนักนายกรัฐมนตรี เรื่อง ให้แปลงสภาพกองโรงพิมพ์ สำนักเลขาธิการคณะรัฐมนตรี เป็นสำนักพิมพ์คณะรัฐมนตรีและราชกิจจานุเบกษา (หน่วยบริการรูปแบบพิเศษ) พ.ศ. 2549

 งานพิมพ์ของสำนักพิมพ์ 
สำนักพิมพ์คณะรัฐมนตรีและราชกิจจานุเบกษา มีหน้าที่บริการด้านการผลิตสิ่งพิมพ์ของราชการ โดยมีผลงานพิมพ์ที่สำคัญ คือ
 ประกาศนียบัตรกำกับเครื่องราชอิสริยาภรณ์
 หนังสือราชกิจจานุเบกษา โดยตั้งแต่ พ.ศ. 2566 ได้ปรับลดการพิมพ์รูปเล่มเหลือเพียงส่งให้สำนักเลขาธิการคณะรัฐมนตรี 1 ชุด และหอสมุดแห่งชาติ 3 ชุด
 หนังสือคำแถลงนโยบายรัฐบาลคำแถลงนโยบาย ของคณะรัฐมนตรี นายเศรษฐา ทวีสิน นายกรัฐมนตรี แถลงต่อรัฐสภา วันจันทร์ที่ ๑๑ กันยายน ๒๕๖๖ สรุปผลการประชุมคณะรัฐมนตรี รายงานการแสดงผลการดำเนินการของคณะรัฐมนตรีตามแนวนโยบายพื้นฐานแห่งรัฐ
 หนังสืออื่น ๆ เช่น รวมคำวินิจฉัยศาลรัฐธรรมนูญ แผนบริหารราชการแผ่นดิน

 อ้างอิง 

 ดูเพิ่ม 
 ราชกิจจานุเบกษา

หมวดหมู่:หน่วยบริการรูปแบบพิเศษ
หมวดหมู่:สำนักพิมพ์ไทย
หมวดหมู่:องค์การที่ก่อตั้งในปี พ.ศ. 2504
หมวดหมู่:หน่วยงานของรัฐบาลไทยในเขตดุสิต